หุ้นสหรัฐปิดทรงตัว-น้ำมันทองลดลงเล็กน้อย
ตลาดหุ้นสหรัฐฯทรงตัว จับตากรณีดัชนีนิเคอิดิ่งลงเมื่อวันพฤหัสบดี ด้านราคาน้ำมัน-ทองคำปิดลดลงเล็กน้อย
25 พ.ค. 2556

ตลาดหุ้นสหรัฐฯทรงตัว จับตากรณีดัชนีนิเคอิดิ่งลงเมื่อวันพฤหัสบดี ด้านราคาน้ำมัน-ทองคำปิดลดลงเล็กน้อย 
ตลาดหุ้นสหรัฐ ปิดทรงตัว แสดงถึงการลงทุนอย่างระมัดระวัง หลังจากเมื่อวันพฤหัสบดี ดัชนีนิเคอิของญี่ปุ่น ดิ่งลงกว่าร้อยละ 7 และก่อนหน้าวันหยุดยาวของสหรัฐ ดัชนีหุ้นดาวโจนส์ เพิ่มขึ้น 8.60 จุด ปิดที่ 15,303.10 จุด แนสแดค ลดลง 0.28 จุด ปิดที่ 3,459.14 จุด เอสแอนด์พี ลดลง 0.91 จุด  ปิดที่ 1,649.60 จุด
ด้าน   สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกรกฎาคม ลดลง 10 เซ็นต์ ปิดที่ 94.15 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 20 เซ็นต์ ปิดที่ 102.64 ดอลลาร์ต่อบาร์เรล
ขณะที่ ราคาทองคำปิดลบเล็กน้อย ด้วยข้อมูลทางเศรษฐกิจที่ดีขึ้นของสหรัฐฯเมื่อเร็วๆนี้ กระทบต่ออุปสงค์ของสินทรัพย์ที่มีความเสี่ยงต่ำ โดยทองคำตลาดโคเมกซ์ของสหรัฐฯ ลดลง 5.20 ดอลลาร์ ปิดที่ 1,386.60 ดอลลาร์ต่อออนซ์